Mørk mars måned - 14 omkom i trafikken
Det er elleve flere enn i samme måned i fjor, og det høyeste antallet omkomne i mars de siste ti årene. Visjonen om null omkomne i trafikken - er stadig en fjern drøm.  Det viser foreløpige tall fra Statens vegvesen. – Mars ble en svært trist måned i trafikken. 14 drepte er en betydelig økning sammenlignet med 2023 og tidligere år. Økningen bekymrer oss, sier avdelingsdirektør Guro Ranes i Statens vegvesen. Ni menn, fire kvinner og én gutt omkom.  De totalt tolv ulykkene skjedde i fylkene Agder, Rogaland, Telemark, Østfold, Oslo, Innlandet, Møre og Romsdal, Trøndelag og Troms. – Vet hva som virker Til sammen 22 personer mistet livet i trafikken i årets tre første måneder.  Det er ni flere enn i fjor, og det høyeste antallet siden 2020, da 24 personer omkom i samme periode. Skal ulykkestallene ned, må alle bidra, poengterer Ranes som har følgende oppfordring til trafikantene: – Vi vet hva som virker. Hold fartsgrensen og tilpass farten til forholdene, kjør rusfritt, bruk bilbelte og hold oppmerksomheten på veien. Å kjøre er det eneste du skal gjøre, sier hun og advarer indirekte mot distraksjoner bak rattet.  Så bedre ut 1. mars Antall drepte og hardt skadde i trafikken har tross alt gått ned over tid, opplyser vegvesenet.  I fjor omkom 113 personer i trafikken, mot 147 i 2014. – Enhver trafikkulykke med drepte og hardt skadde er en tragedie, og enhver ulykke er én for mye. Vi må alle fortsatt jobbe for å få ned ulykkestallene, sier Guro Ranes. Senest 1. mars viste ulykkestrenden en annen tendens. Inntil da hadde fem personer mistet livet i trafikken i 2024. Det var da det laveste antall omkomne for januar og februar i nyere tid, med unntak av 2022, og en halvering sammenlignet med 2023.
14 personer omkom i trafikken i mars, en økning fra mars i fjor og det høyeste antallet på ti år. Totalt 22 personer mistet livet i trafikken i årets tre første måneder, det høyeste siden 2020. Guro Ranes fra Statens vegvesen oppfordrer til å følge fartsgrensen, kjøre rusfritt og unngå distraksjoner.